Teistsugune näide meenub võrkpallist. Kui kritiseerisin leheloos koondise EM-finaalturniirile aidanud nurgaründaja Jaanus Nõmmsalu panust, virutas too meedia vahendusel kohe tagasi: ajakirjanik pole kompetentne! Olen kahel korral vaadanud viimase mängu video uuesti läbi ning väidan veendunult: kahe mängu kokkuvõttes oli Nõmmsalu põhikoosseisu meestest nõrgim lüli. Ei midagi katastroofilist, aga oma taset ta välja ei mänginud. Kui see Nõmmsalu, kes Hollandi vastu mängis, oli parimas vormis Nõmmsalu, siis pole ta pooltki nii hea mees, kui olen alati arvanud. Numbrid numbriteks, aga kui peatreener soovitas sidemängijal enne mängu Nõmmsalut rünnakul pigem mitte kasutada, siis polegi ju millestki rääkida.